ОБЩИНСКИ СЪВЕТ - КРИВОДОЛ

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

#### Н А Р Е Д Б А

##### № 21

**ЗА УПРАВЛЕНИЕ НА ОБЩИНСКИТЕ ПЪТИЩА**

**В ОБЩИНА КРИВОДОЛ**

*(Приета с Решение № 89 от 27.05.2016 г. на Общински съвет Криводол, изменена с Решение № 291 от 21.07.2017 г. на АС Враца; изменена с Решение № ../2024 г.)*

**ГЛАВА ПЪРВА**

**ОБЩИ ПОЛОЖЕНИЯ**

**Чл. 1**. (1) С тази Наредба се определят условията и реда за придобиването в собственост, управлението, ползването и изграждането, ремонта, поддържането и финансирането на пътища от общинската пътна мрежа на община Криводол, както правата и задълженията на общинските органи и правомощията на Кмета на общината, произтичащи от разпоредбите на Закона за пътищата и Правилника за неговото прилагане.

(2) Наредбата се прилага за общинските пътища І, ІІ и ІІІ категория, утвърдени с Решение № 236 от 13.04.2007 г. на Министерския съвет (Приложение № 1), както и за пътищата ІV категория (Приложение № 2).

(3) *отменен с Решение № 291 от 21.07.2017 г. на АС Враца*

(4) С настоящата наредба не се регламентират експлоатацията и опазването на уличната мрежа в рамките на населените места в община Криводол, които са предмет на Наредба № 1 за обществения ред в община Криводол, приета с Решение № 278/2010 г. на Общински съвет Криводол.

**Чл. 2**. (1) Пътищата на територията на общината образуват единна пътна мрежа и служат предимно за превоз на пътници и товари.

(2) Пътната мрежа се развива съобразно транспортните и социалните потребности на обществото, инфраструктурата на населените места и изискванията на нормативните актове, свързани с националната сигурност, опазването на околната среда и безопасността на движението.

(3) Общинските пътища са свързани с републиканските пътища или с улиците в населените места.

**Чл. 3**. (1) Общинските пътища са част от местната пътна мрежа, в която се включват и частните пътища.

(2) Общинските и частните пътища са отворени за обществено ползване, осигуряват транспортни връзки от местно значение и са свързани с републиканските пътища.

(3) Списъците на общинските пътища и промените в тях се утвърждават от Министерския съвет по предложение на министъра на регионалното развитие, съгласувано с Кмета на Общината след решение на Общинския съвет.

(4) Областната администрация издава списък на общинските пътища по общини.

**Чл. 4**.(1) Пътищата имат следните основни елементи:

1. обхват;
2. пътни съоръжения;
3. пътни принадлежности.

(2) Обхватът на пътя е площта, върху която са разположени земното платно и ограничителните ивици от двете му страни, заедно с въздушното пространство над него на височина, определена с нормите за проектиране на пътищата.

(3) Обхватът на пътя по дължината на пътните съоръжения за премостване на препятствия и над тунелите включва хоризонталната проекция на съоръжението върху терена и ограничителните ивици от двете страни на тази проекция*.*

**Чл. 5**. (1) Ограничителната ивица от двете страни на общинските пътища е с ширина един метър.

(2) Ограничителната строителна линия при общинските пътища е 10 м., измерена хоризонтално и перпендикулярно на оста на пътя от края на платното за движение или на лентата за аварийно спиране.

**Чл. 6**. (1) Техническите параметри на местните пътища извън границите на населените места и селищните образувания, трябва да отговарят на граничните нормативни стойности, установени с нормите за проектиране на пътища, определени с Наредба № 1 /26.05.2000 г. за проектиране на пътища на МРРБ.

(2) Общинските пътища могат да бъдат с по-висока степен на техническа изграденост от нормативната при доказана техническа и икономическа целесъобразност. В този случай по-високата степен на техническа изграденост на пътя не води до промяна на неговите функции и значение в транспортната схема.

**ГЛАВА ВТОРА**

**СОБСТВЕНОСТ И ПОЛЗВАНЕ НА ПЪТИЩАТА**

**Раздел І**

**Собственост**

**Чл. 7**. (1) Общинска собственост са местните пътища на територията на общината, които осигуряват маршрути от общински интерес.

(2) Маршрути от общински интерес са тези, които отговарят на едно от следните

условия:

1. свързват населените места в общината помежду им или с общинския или с областния център;

2. осигуряват транспортни връзки с други общински пътища, като образуват с тях непрекъсната пътна мрежа, свързана с републиканските пътища;

3. осигуряват транспортни връзки с местности, курорти, жп гари, пристанища, културно-исторически паметници и други обекти от местно значение;

4. свързват населени места с обходни пътища от републиканската пътна мрежа.

**Чл. 8.** Дължината на местната пътна мрежа се променя в следните случаи:

1. при промяна на публичната собственост на съществуващите пътища - по предложение на Агенция "Пътна инфраструктура" или на заинтересуваните общини;

2. при промяна на собствеността на съществуващите общински и частни пътища – по силата на съществуващата нормативна уредба и взаимна договореност между общината и съответните физически или юридически лица;

3. при промяна на характера на съответния маршрут, което води и до промяна на функциите на пътя в транспортната система на страната;

4. при изграждане от общината на нови общински пътища.

**Чл. 9.** (1) Собствеността на общината се разпростира върху всички основни елементи на пътищата - обхват, пътни съоръжения и пътни принадлежности, както и върху всички изоставени при реконструкцията пътни участъци, които са запазени и не е възстановено първоначалното предназначение на земята.

(2) Общинските пътища са публична общинска собственост.

**Чл. 10.** Собствеността на пътищата се променя в следните случаи:

1. при промяна на функциите и значението на пътя, чрез обявяването му по съответния ред за публична държавна собственост, съответно - за публична общинска собственост;

2. при отчуждаване на частни пътища при условията и по реда на Закона за общинската собственост;

3. въз основа на подадено писмено заявление от физически или юридически лица за прехвърляне на собствеността на общински път и решение на общинския съвет за промяна

на публичната собственост на пътя в частна.

**Чл. 11.** (1) Промяната на собствеността на пътя се извършва с решение на Министерския съвет по предложение на министъра на регионалното развитие.

(2) Предложенията за промяна на собствеността на пътищата се подготвят и представят в Министерството на регионалното развитие от:

1. изпълнителния директор на Агенция "Пътна инфраструктура" съгласувано със съответните общини - за промяната в публична държавна собственост;

2. кмета на общината съгласувано с Агенция "Пътна инфраструктура" - за промяната в публична общинска собственост.

(3) Преписката по ал. 2 съдържа документите съгласно чл. 15, ал. 3 от Правилника за прилагане на Закона за пътищата.

**Раздел ІІ**

**Обществено ползване на пътищата. Концесии**

**Чл. 12. (**1) Общинските пътища са отворени за обществено ползване при спазване на правилата, установени със Закона за общинската собственост и Закона за движение по пътищата.

(2) Частните пътища могат да бъдат отворени за обществено ползване, когато това се налага от обществен интерес по решение на Общинския съвет и със съгласието на собственика при договаряне на взаимоотношенията.

(3) В договора по ал. 2 се определя вида и размера на дължимото обезщетение и задълженията на страните по поддържането и ремонта на пътя.

(4) Договорът по ал. 2 се сключва от кмета на общината.

**Чл. 13. (**1) За отделни общински и частни пътища или отделни участъци от тях могат да се въвеждат временни забрани за обществено ползване при природни бедствия и аварии, при неблагоприятен водотоплинен режим на настилката, при възникване на опасност за сигурността на движението и при провеждане на масови спортни мероприятия.

(2) Забраните или разрешенията за въвеждане на забрани по ал. 1 по искане на трети лица се издават от кмета на общината, след съгласуване със сектор “КАТ – Пътна полиция” при ОД на МВР Враца.

(3) Когато с разрешенията по ал. 2 се въвеждат забрани за обществено ползване за повече от 8 часа, задължително се сигнализира и указва обходен маршрут.

**Чл. 14. (**1) Концесия върху общински пътища, включително върху такива, които ще бъдат изградени със средства концесионера се предоставя при условията и по реда на Закона за концесиите и Закона за общинската собственост.

(2) Концесията може да се предоставя за изграждане, експлоатация или/и поддържане на конкретен общински път или на отделни негови участъци.

(3) Концесионната територия обхваща обектите по ал. 2 и съответстващите им площи от основните елементи на пътя – обхват, пътни съоръжения и пътни принадлежности.

**Раздел ІІІ**

**Отчуждаване. Ограничения на собствеността**

**Чл. 15. (**1) Недвижими имоти – собственост на физически и юридически лица, необходими за изграждане и реконструкция на общински пътища се отчуждават при условията и по реда на Закона за общинската собственост.

(2) Когато за изграждането или реконструкцията на общински пътища се засягат земеделски земи или гори и земи от горския фонд, промяната на предназначението им се извършва при условията и по реда на Закона за опазване на земеделските земи (ЗОЗЗ) и Правилника за приложение на Закона за опазване на земеделските земи (ППЗОЗЗ), респективно на Закона за горите (ЗГ) и Правилника за приложение на Закона за горите (ППЗГ).

**Чл. 16.** (1) Земи извън границите на урбанизираните територии, прилежащи към общинските пътища, собственост на Държавата, на физически или на юридически лица, могат да се използват временно за нужди, свързани с изграждането, ремонта и поддържането на общински пътища при условията и по реда на Закона за пътищата и Закона за задълженията и договорите.

(2)Временното ползване на земеделски земи по ал.1, които са земеделски или представляват гори и земи от горския фонд се урежда при условията и реда на Закона за

опазване на земеделските земи, респективно на Закона за горите.

(3) За временно ползване на земи по ал.1 договорите се сключват от кмета на общината.

(4)В договора по ал.3 се определят условията и срока за ползване на земята, размера на наема или на правото на ползване и дължимото обезщетение, ако такова е предвидено.

(5) Временното ползване се допуска за срок не по-дълъг от пет години, след което земите се възстановяват съобразно тяхното предназначение от общината и се връщат на собственика.

**Чл. 17.** (1) При стихийни бедствия и аварии, при които се прекъсва движението по пътя и за неговото възстановяване се налага да се построи обходен път, земите за временно ползване могат да се вземат преди да се извършат процедурите по чл.16.

(2) Временното завземане на земите в случаите по ал.1 се извършва със заповед на кмета на общината.

**ГЛАВА ТРЕТА**

**СПЕЦИАЛНО ПОЛЗВАНЕ НА ОБЩИНСКИТЕ ПЪТИЩА**

**Раздел І**

**Общи положения**

**Чл. 18**. (1) Специалното ползване на пътищата е използването на пътищата за превозване на тежки и извънгабаритни товари или за осъществяване на дейности в обхвата на пътя и в обслужващите зони, като:

- изграждане и експлоатация на търговски крайпътни обекти и на пътни връзки към тях;

- изграждане и експлоатация на рекламни съоръжения;

- изграждане на нови и ремонт на съществуващи подземни и надземни линейни или отделно стоящи съоръжения и тяхната експлоатация в обхвата на пътя;

- временно ползване на части от пътното платно и земи в обхвата на пътя от други лица.

(2) Физическите и юридическите лица заплащат такси за специалното ползване на пътищата, освен когато в международен договор, по който Република България е страна, е

предвидено друго.

1. Размерът на таксите по ал. 2 се определя от Общинския съвет.

**Чл. 19** (1) Разрешенията за специално ползване на пътищата се издават по искане на

заинтересуваните лица от Кмета на общината при условията и по реда на чл. 26 от Закона за пътищата и тази Наредба.

(2) При промяна на заинтересуваното лице разрешението за специално ползване се

преиздава.

(3) В случаите, когато за пътя е предоставена концесия, разрешението за специално ползване се издава след съгласуване с концесионера.

(4) Разрешенията за специално ползване на общинските пътища се издават по образци, утвърдени с Наредбата за специално ползване на пътищата ( обн. ДВ, бр.62/2001 г.)

**Чл. 20. (**1) Кметът на общината отказва издаването на разрешение за специално ползване на пътя, когато:

1. не са налице условията по чл. 26, ал.7 от Закона за пътищата;
2. специалното ползване предполага увреждане на собствеността на други лица или прави невъзможно ползването на пътя за дейности от обществен интерес;
3. специалното ползване изисква трайна промяна на предназначението и характеристиките на пътя;
4. предстои преустройство на пътя, предвидено с влязъл в сила подробен устройствен план;
5. не е осигурена безопасността на автомобилното движение съгласно изискванията на Закона за движението по пътищата, установено със становище на органите на Министерството на вътрешните работи.

(2) Отказите по ал. 1 се мотивират писмено.

**Чл. 21.** (1) Разрешенията за специално ползване на общинските пътищата се отнемат при неспазване на условията, предвидени в тях, при нанасяне на повреди и щети на пътищата, както и при неплащане на дължимите такси.

(2) Лицата, получили разрешение за специално ползване, отстраняват за своя сметка всички причинени от тях повреди и нанесени щети по пътищата или възстановяват разходите, направени от Община Криводол за това.

(3) Обжалването на действията по чл. 20, ал. 1 и чл. 21, ал. 1 е при условията и по реда на Административнопроцесуалния кодекс.

**Раздел ІІ**

**Изграждане и експлоатация на крайпътна инфраструктура**

**Чл. 22.** (1) Търговски крайпътни обекти са всички сгради и съоръжения за обслужване на пътуващите и на пътните превозни средства заедно с прилежащия им терен, като: къмпинги, мотели, бензиностанции, газостанции, заведения за хранене, магазини, гаражи и паркинги, пунктове за техническо обслужване на автомобили и пунктове за ремонт на аварирали по пътя автомобили и др., в които се осъществява търговска дейност по смисъла на Търговския закон.

(2) Търговски крайпътни обекти са и други крайпътни обслужващи комплекси по смисъла на § 1, т. 9 от Закона за пътищата, а именно всички земни повърхности в близост до пътя заедно с разположените върху тях сгради и съоръжения за обслужване на пътуващите и на пътните превозни средства, като площадки за отдих, къмпинги, мотели, бензиностанции, заведения за хранене, магазини, пунктове за техническо обслужване на автомобили и пунктове за помощ на аварирали по пътя автомобили.

(3) Разрешението за специално ползване на пътя чрез изграждане на търговски крайпътен обект и пътни връзки към него е задължително условие за издаване на разрешение за строеж по смисъла на глава осма, Раздел III от Закона за устройство на територията.

(4) *отм. с Решение № 291 от 21.07.2017 г. на АС Враца*

**Чл. 23.** Към искането за издаване на разрешение за специално ползване на пътя чрез изграждане на търговски крайпътен обект и пътни връзки заинтересуваното лице прилага:

1. удостоверение за наличие или липса на публични задължения по чл. 87, ал. 6 от Данъчно-осигурителния процесуален кодекс (ДОПК);

2. копие от документа за платена такса за издаване на разрешението;

3. копие от скицата (визата) за проектиране, с която се определят местоположението на обекта и пътната връзка към него, включително спрямо съседните поземлени имоти;

4. становище на органите на Министерството на вътрешните работи;

5. съгласуван технически проект - част "Пътна" и "Организация на движението".

**Чл. 24.** (1) Разрешението за специално ползване на пътя чрез изграждане на търговски крайпътен обект и пътни връзки се издава, когато:

1. не са налице основанията за отказ по чл.20, ал.1 от настоящата Наредба;

2. са спазени изискванията на Наредба № 1 от 2000 г. за проектиране на пътища;

3. отстоянието на търговския крайпътен обект от възли и кръстовища дава възможност за изграждане на пътни връзки към него при спазване на изискванията на Наредба № 1 от 2000 г. за проектиране на пътища, като се осигури зона за преплитане преди връзките за главните направления;

4. съседни търговски крайпътни обекти са проектирани като крайпътни обслужващи комплекси, задължително отделени от платното за движение с разделителна ивица и локално пътно платно с общи вход и изход;

5. проектът за сигнализация на обекта отговаря на изискванията на наредбите по Чл.14 от Закона за движение по пътищата;

6. проектът предвижда повърхностните и отпадъчните води от площадката на търговския крайпътен обект да се отвеждат по начин, който не застрашава целостта на пътното тяло.

(2) Не се разрешава изграждане на нови пътни връзки в зоните за престрояване пред

кръстовища и пътни възли, в обхвата на кръгови кръстовища, шлюзове, връзки на пътни

възли и уширени пътни участъци, предназначени за кацане на самолети.

**Чл. 25.** (1) Разрешението за специално ползване на пътя чрез експлоатация на търговски крайпътен обект и пътни връзки към него се издава по искане на заинтересуваното лице и при изпълнени условия в разрешението за специално ползване чрез изграждане на търговски крайпътен обект и пътни връзки към него и е задължително условие за издаване на разрешение за ползване по смисъла на глава единадесета от Закона за устройство на територията.

(2) Разрешението за специално ползване по ал.1 е валидно от датата на издаване на разрешението за ползване на строежа по смисъла на Чл.177 от Закона за устройство на територията, от която дата се дължи и таксата по чл.18, ал.3 от настоящата наредба.

**Чл. 26.** (1)Таксата за специално ползване на пътя чрез експлоатация на новоизградени търговски крайпътен обект и пътни връзки към него е дължима от датата на издаване на разрешението за специално ползване на пътя чрез експлоатация на търговски крайпътен обект и пътни връзки към него. При промяна на правото на собственост върху вече изградени търговски крайпътен обект и пътни връзки към него таксата за специално ползване чрез експлоатация се дължи от новия собственик от датата на придобиването му, като за задълженията преди тази дата отговорността е солидарна на стария и новия собственик.

(2) Разрешението за специално ползване на пътя чрез експлоатация на търговски крайпътен обект и пътни връзки към него се връчва на заинтересуваното лице след заплащане на дължимата годишна такса, а при разсрочено плащане - след първата вноска.

**Раздел III**

**Изграждане и експлоатация на рекламни съоръжения в обхвата на пътя**

**Чл. 27.** (1) Разрешението за специално ползване на пътя чрез изграждане на рекламно съоръжение е задължително условие за издаване на разрешение за поставяне по смисъла на глава осма, раздел III от Закона за устройство на територията.

(2) Разрешението за специално ползване по ал. 1 се издава от Кмета на общината и е валидно за срок от 6 месеца.

(3) Разрешение за специално ползване на пътищата чрез изграждане на рекламно съоръжение се издава съобразно един от одобрените от управителния съвет на Агенция "Пътна инфраструктура" типови проекти или съгласуван индивидуален работен проект с администрацията, управляваща пътя (Община Криводол).

(4) Срокът на разрешението по ал. 1 се удължава при налагане на забрана за строителство в обхвата на пътя през зимния период или извършване реконструкция на пътя - със срока на забраната.

**Чл. 28**. Към искането за специално ползване по чл. 27, ал. 1 заинтересуваното лице прилага:

1. удостоверение за наличие или липса на публични задължения по чл. 87, ал. 6 ДОПК;

2. копие от документа за платена такса за издаване на разрешението;

3. съгласуван работен проект от администрацията, управляваща пътя (Община Криводол) или декларация-съгласие за изграждане на рекламно съоръжение, съответстващо на определен типов проект;

4. нотариално заверено съгласие от собственика на земята, когато рекламното съоръжение се изгражда в обслужващите зони на пътя, копие на документ за собственост и актуална скица на имота;

5. протокол за предварителен оглед от администрацията, управляваща пътя (Община Криводол), органите на Министерството на вътрешните работи и заинтересуваното лице.

**Чл. 29.** (1) Разрешение за изграждане на рекламни съоръжения в обхвата на пътя и в обслужващата зона се издава, когато:

1. не са налице основанията за отказ по чл.20, ал.1;

2. рекламното съоръжение отстои не по-малко от 1500 м от пътни възли - за автомагистралите и скоростните пътища, и 500 м от пътни възли и кръстовища - за останалите пътища;

3. рекламното съоръжение не ограничава видимостта на сигнализацията с пътни знаци;

4. рекламното съоръжение в целия си габарит отстои най-малко на 3 м от ръба на пътната настилка, а отстоянието от центъра на носещата му колона до ръба на пътната настилка е не по-малко от 5 м;

5. разстоянието между отделни рекламни съоръжения по посока на движението е не по-малко от 300 м за автомагистрали и скоростни пътища и 200 м за останалите пътища;

6. горният ръб на фундамента на рекламното съоръжение не надвишава нивото на терена.

(2) Отказва се издаването на разрешение за изграждане на рекламни съоръжения:

1. в зони с ограничена видимост;

2. в уширени пътни участъци, предназначени за кацане на самолети;

3. окачени на конструкцията на мостови съоръжения и надлези;

4. в тунели и на разстояние по-малко от 200 м. преди тях

5. в средната разделителна ивица;

6. изградени като премостващи конструкции над общинските пътища;

7. наподобяващи пътните знаци и указателните табели по форма, цвят, съдържание и символи.

8. когато рекламното съоръжение е с профил на носещата колона, различен от кръг.

(3) Отнема се издаденото разрешение при неспазване на условията, предвидени в него и/или при неспазване на изискванията за извършване на съответната дейност.

**Чл. 30.** (1) Разрешението за специално ползване на пътя чрез експлоатация на рекламно съоръжение се издава по искане на заинтересуваното лице при изпълнение на условията в разрешението за специално ползване чрез изграждане на рекламно съоръжение. Разрешението за специално ползване на пътя чрез експлоатация на рекламно съоръжение се вписва в публичен регистър, воден от администрацията, управляваща пътя, под съответен регистрационен номер.

(2) Към искането заинтересуваното лице прилага констативен протокол за изграденото рекламно съоръжение.

(3) Срокът на валидност на издадено разрешение за специално ползване на пътя чрез експлоатация на рекламно съоръжение е 10 години.

(4) В едномесечен срок от прехвърляне правото на собственост на съответното рекламно съоръжение новият собственик е длъжен да уведоми писмено администрацията, управляваща пътя, за настъпилата промяна, която се отразява в публичния регистър, воден от нея, и в издаденото разрешение за експлоатация. С уведомлението следва да бъде представено нотариално заверено копие от договора за прехвърляне собствеността на съответното съоръжение.

(5) При промяна на собствеността върху рекламно съоръжение разрешението за специално ползване на пътищата чрез експлоатация на рекламно съоръжение се преиздава на новия собственик за остатъка от срока, определен в старото разрешение.

(6) Всяко рекламно съоръжение трябва да бъде обозначено със стикер, съдържащ информация за номера и датата на разрешителното за специално ползване, неговия собственик и телефон за връзка.

(7) За изградено рекламно съоръжение, за което не е поискано разрешение за специално ползване на пътя чрез експлоатация на рекламно съоръжение, се налагат санкциите по чл. 57, ал. 4 от Закона за пътищата.

(8) Всяко съчетание на пътни знаци с рекламен материал се счита за реклама.

**Чл. 31.** (1) Таксата за специално ползване чрез експлоатация на новоизградено рекламно съоръжение е дължима от датата на издаване на разрешението за специално ползване чрез експлоатация на рекламно съоръжение. При промяна на правото на собственост върху вече изградено рекламно съоръжение таксата за специално ползване чрез експлоатация се дължи от новия собственик от датата на придобиването му, като за задълженията преди тази дата отговорността е солидарна на стария и новия собственик.

(2) Таксата по ал. 1 е дължима и при извършване на ремонт на рекламното съоръжение, както и при извършване на реконструкция, която не налага демонтаж на съоръжението.

(3) Разрешението за специално ползване чрез експлоатация на рекламно съоръжение се връчва на заинтересуваното лице след заплащане на дължимата годишна такса, а при разсрочено плащане - след първата вноска.

(4) Поставяне, демонтиране, смяна на винил, както и всякакви други ремонтни дейности, свързани с експлоатацията и поддръжката на рекламните съоръжения, следва да се извършват само през светлата част на денонощието от лица, носещи отличителен знак (С12) "Облекло с ярък цвят и светлоотразителни ленти", по възлагане от собственика на рекламното съоръжение.

(5) Собствениците на рекламни съоръжения са длъжни да поддържат рекламните съоръжения и разположените върху тях рекламни пана в техническа изправност.

**Раздел IV**

**Изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя. Експлоатация на подземни и надземни линейни или отделно стоящи съоръжения в обхвата на пътя**

**Чл. 32**. (1) Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя е задължително условие за издаване на разрешение за строеж по смисъла на глава осма, раздел III от Закона за устройство на територията.

(2) Разрешението за специално ползване по ал. 1 има действие за срок една година.

**Чл. 33.** Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя се изисква при:

1. изграждане на подземни и надземни линейни и отделно стоящи съоръжения в обхвата на пътя;

2. пресичане на пътя от подземни или надземни линейни съоръжения;

3. ремонт и реконструкция на подземни или надземни линейни и отделно стоящи съоръжения в обхвата на пътя.

**Чл. 34.** Към искането за издаване на разрешение по чл. 32 заинтересуваното лице прилага:

1. декларация по образец на администрацията, управляваща пътя (Община Криводол), с която се заявява, че при необходимост от изместване на съоръжението заявителят ще извърши това за собствена сметка;

2. удостоверение за наличие или липса на публични задължения по чл. 87, ал. 6 ДОПК;

3. копие от документа за платена такса за издаване на разрешението;

4. съгласуван от администрацията, управляваща пътя (Община Криводол), технически или работен проект за съответния вид специално ползване на пътя, както и становище от органите на Министерството на вътрешните работи за част "Пътна" и част "Организация на движението";

5. документ за собственост и скица на имота, за нуждите на който се изгражда съоръжението.

**Чл. 35.** (1) Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя се издава, при условие че съоръженията са проектирани така, че по време на експлоатацията им и в случай на авария да не засягат елементите на пътя и да не застрашават безопасността на движението.

(2) Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя се връчва на заинтересуваното лице след заплащане на дължимата такса.

(3) Когато няколко лица ползват един изкоп за полагане на линейни съоръжения, всяко от тях дължи такса по чл. 18, ал. 3, в пълен размер, като всеки отделен проект подлежи на самостоятелно съгласуване.

**Чл. 36.** (1) Едновременно с разрешението за специално ползване на пътя чрез изграждане на нови и ремонт на съществуващи подземни и надземни линейни и отделно стоящи съоръжения в обхвата на пътя може да бъде поискано и разрешението по Раздел пети за специално ползване на пътя при временно ползване на части от пътното платно и на земи в обхвата на пътя.

(2) За ремонт на съществуващи подземни и надземни линейни или отделно стоящи съоръжения в обхвата на пътя се изисква разрешение по Раздел пети за специално ползване на пътя чрез временно ползване на части от пътното платно и земи в обхвата на пътя.

(3) В случаите на внезапно произлезли повреди ремонтната дейност се осъществява съгласно чл. 26, ал. 5 от Закона за пътищата, като заедно с уведомяването на техническата служба на общината, се заплаща дължимата такса за временното ползване на части от пътното платно и на земи в обхвата на пътя и се прилага проект (схема) за временна организация на движението при извършване на ремонт.

**Чл. 37.** (1) Разрешението за специално ползване на пътя чрез експлоатация на подземни и надземни линейни или отделно стоящи съоръжения в обхвата на пътя се издава по искане на заинтересуваното лице при изпълнени условия в разрешението за изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя.

(2) Към искането за съоръжения, обслужващи конкретни имоти, заинтересуваното лице представя документ за собственост, скица на имота и съгласие от концесионера в случаите по чл. 19, ал. 3.

**Раздел V**

**Временно ползване на части от пътното платно и на земи в обхвата на пътя**

**Чл. 38.** Разрешенията за специално ползване на пътя чрез временно ползване на част от пътното платно и на земи в обхвата на пътя се издават по реда и условията определени в Глава 5 от Наредбата за специалното ползване на пътищата.

**Чл. 39.** Разрешение за специално ползване на пътя чрез временно ползване на части от пътното платно и на земи в обхвата на пътя се изисква при:

1. провеждане на автомобилни ралита, състезания и други масови мероприятия, при които се налага спиране на движението на пътни превозни средства и отклоняването им по временни маршрути или въвеждане на ограничения за движението им;

2. ограничаване, прекъсване, отклоняване, спиране или въвеждане на ограничения на движението при извършване на строителни, монтажни и ремонтни работи при изграждане на търговски крайпътни обекти и пътни връзки към тях, изграждане на рекламни съоръжения или прокарване и ремонт на подземни и надземни проводи и съоръжения;

3. извършване на други неупоменати дейности в чл.26, ал.1 и 2 от Закона за пътищата, които изискват ограничаване, прекъсване, отклоняване, спиране или въвеждане на други ограничения за движението.

**Чл. 40.** Към искането по чл. 39 заинтересованото лице прилага:

1. проект или схема за временна организация на движението и писмено становище от звено "Пътна полиция" в съответната областна дирекция на Министерството на вътрешните работи;

2. копие от разрешението за строеж - в случаите, когато такова се изисква от Закона за устройство на територията;

3. копие от документа за платена такса за издаване на разрешението.

**ГЛАВА ЧЕТВЪРТА**

**УПРАВЛЕНИЕ И КОНТРОЛ**

**Чл. 41. (**1) Общинските пътища се управляват от кмета на общината, а частните пътища - от собствениците им.

(2) Управлението на пътищата включва:

1. оперативно планиране на изграждането - проектиране и строителство, и поддържането на пътищата;

2. осигуряване на проекти и строителство на пътища, включително възлагане на обществени поръчки и предоставяне на концесии за тези дейности;

3. организиране, възлагане, финансиране и контрол на дейностите, свързани непосредствено с проектирането, изграждането, управлението, ремонта и поддържането на пътищата;

4. организиране и осъществяване защитата на пътищата, включително на пътните съоръжения и на принадлежностите на пътя;

5. осигуряване на общественото ползване на пътищата чрез регулиране и контрол на автомобилното движение, даване на разрешения и въвеждане на забрани за ползване на пътищата;

6. упражняване на контрол на превозните средства с оглед правилната експлоатация на пътищата и предпазването им от разрушаване;

7. осигуряване на информация и на прогнози за пътния трафик;

8. други дейности, определени с този закон и с правилника за прилагането му, които не са свързани с ползване и разпореждане.

(2) Общините и собствениците на частни пътища съгласуват с Агенция "Пътна инфраструктура" проектите за изграждане и свързване на тези пътища с републикански пътища.

(3) Собствениците на частни пътища съгласуват с общината проектите за изграждането, експлоатацията и свързването им към общинските пътища.

**Чл. 42.** Кметът на общината:

1. Организира, ръководи и контролира дейностите, свързани с изграждането, ремонта, поддържането и управлението на общинската пътна мрежа.
2. Организира, възлага и контролира дейностите, свързани с непосредственото изграждане, ремонт и поддържане на общинските пътища.
3. Организира и осъществява защита на общинските пътища, включително на пътните съоръжения и принадлежности на пътя.
4. Осигурява общественото ползване на общинските пътища чрез регулиране и контрол, даване на разрешения или въвеждане на забрана за ползване.
5. Издава и отнема разрешения за специално ползване на пътищата.
6. Упълномощава длъжностни лица от администрацията, кметове и кметски наместници на населени места на територията на общината да съставят актове за установяване на нарушенията.
7. Издава наказателни постановления за нарушения по Закона за пътищата за общинските и частните пътища.

**Чл. 43.** (1) В зоната от оста на пътя до ограничителната строителна линия се забранява извършването на всякакво строителство, подобрения или разширения на съществуващите обекти, освен тези които са предназначени за обслужване на пътуващите, при условие, че е гарантирана безопасността на движението .

(2) В обхвата на пътя се забранява:

1. извършването на каквито и да било работи по пътното платно, преди да бъдат поставени необходимите предупредителни и сигнални знаци;

2. поставянето и складирането на материали, които не са необходими за пътя или са резултат от битова или стопанска дейност в съседни имоти;

3.движение на верижни трактори и машини или коли с назъбени колела и гуми с шипове по асфалтови покрития, освен в случаите на снегопочистване;

4. превоз на мокри товари, които наводняват пътното платно;

5. влизането в пътищата с непочистени машини и замърсяването на пътното платно, пътните съоръжения и пътните принадлежности с кал и други отпадъчни материали;

6. влаченето на дървета, слама и други подобни по пътното платно;

7. използването на пътните съоръжения и пътните принадлежности за рекламна дейност под каквато и да е форма.

**Чл. 44.** (1) За дейности извън специалното ползване на общинските пътища без разрешение се забранява:

1. в обхвата на пътя:

а) засаждане или изсичане и изкореняването на дървета или храсти;

б) косенето на трева, пашата на добитък и брането на плодове.

в) поставяне на пътни знаци;

г) поставяне на възпоменателни знаци и табели;

д) прекъсването, отклоняването или спирането на движението.

2. в обхвата на пътя и в обслужващите зони:

а) изграждането на сгради и съоръжения, както и реконструкцията им;

б) добиването на кариерни и други строителни материали;

в) изграждането на пътни връзки към съседни имоти, включително земеделски земи и горски територии.

(2) За дейности от специалното ползване на общинските пътища без разрешение се

забраняват:

1. в обхвата на пътя и ограничителната строителна линия:

а) движението на извънгабаритни и тежки пътни превозни средства;

б) изграждането на рекламни съоръжения;

в) експлоатацията на рекламни съоръжения;

г) изграждането на нови и реконструкцията на съществуващи подземни и надземни линейни или отделно стоящи съоръжения на техническата инфраструктура;

д) експлоатацията на подземни и надземни линейни или отделно стоящи съоръжения на техническата инфраструктура;

е) временното ползване на части от пътното платно и на земи в обхвата на пътя;

2. в обхвата на пътя и обслужващите зони:

а) изграждането на търговски крайпътни обекти, включително на площадки за оказване на пътна помощ и пътни връзки към тях;

б) експлоатацията на търговски крайпътни обекти, включително на площадки за оказване на пътна помощ и пътни връзки към тях.

(3) Разрешенията по ал. 1 и 2 се издават от кмета на общината:

1. в 15-дневен срок от подаване на заявлението - за разрешенията по ал. 1, освен ако се налага допълнително проучване, но не по-късно от един месец;

2. в 30-дневен срок от подаване на заявлението - за разрешенията по ал. 2, т. 1, буква "г" и т. 2, буква "а", освен ако се налагат допълнителни проучвания, но не по-късно от три месеца, като за удължаването на срока заинтересуваното лице се уведомява писмено;

3. в 15-дневен срок от подаване на заявлението - за всички останали случаи.

(4) При внезапни повреди на подземни или надземни съоръжения на техническата инфраструктура, намиращи се в обхвата на пътя или в обслужващите зони, собственикът им може да започне възстановителните работи след разрешение от кмета на общината, при условие че е гарантирана безопасността на движението.

(5) Разрешенията се издават при следните условия:

1. да съществуват реални възможности за преминаване на тежкото и/или извънгабаритното превозно средство;

2. да са спазени изискванията на Закона за движението по пътищата, Закона за пътищата, подзаконовите нормативни актове за неговото прилагане и нормите за проектиране на пътища;

3. при временното ползване на части от пътно платно:

а) Законът за пътищата и Законът за движението по пътищата да не забраняват дейността, свързана с временното ползване на части от пътното платно;

б) за временното пресичане на пътя да има одобрен проект за пресичането.

4. да е подадена декларация от собственика или ползвателя на пътното превозно средство по т. 1 или от лицето, което извършва превоза, съдържаща информация за габаритните размери, общата маса и натоварването на ос.

(6) Срокът на валидност на разрешенията е, както следва:

1. при превоз на тежки и извънгабаритни товари - 30 дни;

2. при извършване на строителство - две години;

3. при временното ползване на части от пътното платно и другите видове специално ползване на пътищата - по преценка на разрешаващия орган, съобразена с искането на заявителя;

(7) Разрешенията се отнемат при неспазване на условията, предвидени в тях, и/или при неспазване на изискванията за извършване на съответната дейност, определени в наредбата по чл. 18, ал. 5.

(8) Обжалването на отнемането на разрешенията и на отказите за тяхното издаване е при условията и по реда на Административнопроцесуалния кодекс.

(9) Министерският съвет определя с тарифа размера на таксите за издаване на разрешенията по ал. 1 и 2.

**ГЛАВА ПЕТА**

**ИЗГРАЖДАНЕ, РЕМОНТ И ПОДДЪРЖАНЕ НА ПЪТИЩАТА**

**Раздел І**

**Общи положения**

**Чл. 45.** (1)Изграждането, ремонтът и поддържането на общинските пътища се осъществяват от общините.

(2) Общинската администрация планира ежегодно дейностите по изграждане, ремонт и поддържане на общинските пътища и улици в съответствие с Общинския план за развитие на община Криводол 2014-2020 г.

**Чл. 46.** Общината поддържа:

1. общинските пътища съобразно транспортното им значение, изискванията на движението и опазване на околната среда;

2. тротоарите, подземните съоръжения, велосипедните алеи, паркингите, пешеходните подлези, осветлението и крайпътното озеленяване извън платното (платната) за движение на републиканските пътища в границите на селата и селищните образувания;

3. републиканските пътища в границите на градовете, като Агенция "Пътна инфраструктура" участва във финансирането със средства в размер на средногодишните разходи за поддържане на 1 км от съответния клас път, предвидени в бюджета на фонда за текущата година.

**Чл. 47.** Агенция “Пътна инфраструктура” и общините осъществяват съвместно по взаимна договореност дейностите по изграждането, поддържането и ремонта на републиканските пътища в чертите на населените места при условията и по реда, определени в Закона за пътищата и ППЗП.

**Чл. 48. (**1) Изграждането, ремонтът и поддържането на общинските пътища се осъществява от общината.

(2) Въвеждането на организация на движението при строителство и ремонт по общинските пътища и улиците, които са част от общинската пътна мрежа, се съгласува с органите на МВР и кмета на общината и се извършва при условия и ред, определени с Наредба № 3 от 16.08.2010 година за временната организация и безопасност на движението при извършване на строителни и монтажни работи по пътищата и улиците, издадена от Министерството на регионалното развитие и благоустройство.

**Чл. 49. (**1) Поддържането включва полагането на системни грижи за осигуряване на целогодишна нормална експлоатация на пътя и осъществяване на мерките за защита на неговите съоръжения и принадлежности.

(2) Текущият ремонт включва работите по отстраняване на локални повреди по настилката и пътните принадлежности, причинени от нормалната експлоатация на пътя.

(3) Организирането на дейностите по поддържане на общинските пътища е задължение на общината.

**Раздел ІІ**

**Зимно поддържане**

**Чл. 50.** Зимното поддържане включва комплекс от мероприятия, насочени към поддръжка на общинските пътища в зимни условия.

**Чл. 51.** При зимно поддържане на пътищата се изпълняват следните видове работи:

1. снегозащита на пътищата;
2. събиране и предаване на информация за състоянието на пътната мрежа;
3. снегопочистване;
4. разпръскване на минерални материали /опесъчаване/ за стопяване на снега и леда;
5. организиране на работа при влошени метеорологични условия.

**Чл. 52**. (1) В земи, съседни на пътните участъци с интензивни снегонавявания през зимния период, могат да се разполагат временно снегозащитни огради и съоръжения по реда на чл. 16, ал.1 от настоящата наредба.

(2) Собственици или наематели на имоти, намиращи се по-ниско от земното платно, са длъжни да осигурят нормално функциониране на водоотводните съоръжения.

**Раздел ІІІ**

**Планиране на изграждането, ремонта и поддържането на пътищата**

**Чл. 53.** Дейностите по планирането, изграждането, ремонта и поддържането на общинските пътища се осъществяват от кмета на общината.

**Чл. 54.** За общинските пътища се създава и поддържа информационна база, която съдържа:

1. списък на пътните отсечки и дължината им;
2. вид, основа;
3. широчина на пътните платна;
4. вид на покритието /конструкцията/;
5. банкети, канавки;
6. водоотводни съоръжения;
7. други данни.

**Чл. 55.** (1) За състоянието на пътищата се извършва периодично обследване по следните показатели:

1. конструктивни нарушения;

2. удобство при пътуване;

3. отводняване.

(2) Критериите за приоритет за ремонт на пътни участъци са:

1. връзка с други селища;
2. население на селищата, които обслужва;
3. среднодневна интензивност на движението;
4. осигурено допълнително финансиране;
5. период от време от последен ремонт;
6. квадратура на участъците за ремонт.

(3) След определянето на приоритетите се изготвя поименен списък на пътните участъци за включване в годишната инвестиционна програма на общината.

**Раздел ІV**

**Финансиране**

**Чл. 56.** (1)Общините финансират:

1. дейностите, свързани с изграждането, ремонта и поддържането на:

а) общинските пътища;

б) пътните възли и кръстовищата, както и частите от тях, които са част от общинската пътна мрежа;

2. разходите, свързани с отчуждаването на терени и с промяна на предназначението на земеделски земи и гори и земи от горския фонд, необходими за изграждането на общински пътища и на частта от републиканските пътища в урбанизираните територии извън платната за движение.

(2) При съвместни проекти финансирането се осъществява съгласно чл. 53-61 от ППЗП.

**Чл. 57. (**1) Изграждането, реконструкцията, ремонтът и поддържането на общински пътища се финансират със средствата от държавния бюджет, от бюджета на общината, с безвъзмездно предоставени средства, със заеми от международни финансови институции и чрез проекти.

(2) Средствата за финансиране на дейностите по ал. 1 се определят със Закона за държавния бюджет и Бюджета на общината за съответната година.

(3) Предложенията за годишното финансиране и обосновката към него се представят от кмета на общината за разглеждане и одобрение от общинския съвет.

**ГЛАВА ШЕСТА**

**АДМИНИСТРАТИВНО НАКАЗАТЕЛНИ РАЗПОРЕДБИ**

**Чл. 58.** За констатирани нарушение в обхвата на общинските пътища се прилагат административнонаказателните разпоредби на Закона за пътищата.

**Чл. 59.** *(Изм. Решение № …/2024 г.)* (1) Наказват се с глоба от **200** до **500**лв***.****/*от 102,26 до 255,65 € физически лица, които извършват или разпоредят да бъдат извършени следните дейности в обхвата на пътя:

1. изсичане и изкореняване на дървета и храсти, косене на трева и бране на плодове без разрешение на администрацията, която управлява пътя;

2. паша на добитък и опожаряване на растителността;

3. движение с непочистени от кал машини;

4. превозване на мокри товари, с които се овлажнява платното за движение;

5. превозване на насипни материали в превозни средства, позволяващи тяхното разпиляване;

6. поставяне и складиране на материали, които не са свързани с експлоатацията на пътя;

7. влачене на дървета и други предмети;

8. движение с верижни машини, освен при снегопочистване.

(2) При повторно нарушение по ал.1 глобата е от **500** до **1000**лв***.***/от 255,65 до 511,29 €

**Чл. 60**. *(Изм. Решение № …/2024 г.)* Наказват се с глоба от **1000** до **5000** лв./от 511,29 до 2556,46 €, ако деянието не представлява престъпление, физическите лица, нарушили разпоредбите на чл. 43, чл. 44, ал. 1, т. 1, букви "в" и "г", т. 2, ал. 2 и ал. 4 и чл. 52, ал. 2 или които извършат или наредят да бъдат извършени следните дейности:

1. нанасяне на повреди или унищожаване на пътищата, пътните съоръжения и принадлежностите на пътя;

2. движение на извънгабаритни и тежки пътни превозни средства и товари без разрешение на собственика или администрацията, управляваща пътя;

3. разпиляване на вредни вещества, опасни за хората и околната среда;

4. извършване в обхвата на пътя на:

а) дейности, застрашаващи безопасността на движението, или използване на пътищата извън тяхното предназначение;

б) дейности, предизвикващи прекъсване, отклоняване или спиране на движението;

5. извършване в обхвата на пътя и обслужващите зони без разрешение на Община Криводол, на:

а) строителни и ремонтни работи по пътищата;

б) прокарване на нови и ремонт на съществуващи телеграфни, телефонни, електропроводни, въжени и други линии, кабели, продуктопроводи, водопроводи, напоителни и други канали;

6. разкриване на кариери на разстояние, по-малко от 300 м от оста на пътя и на по-малко от 1000 м от мостовете, без разрешение на администрацията, която управлява пътя.

(2) При повторно нарушение по ал. 1 глобата е от **2000** до **7000** лв./от 1022,58 до 3579,04 €

(3) При нарушения по ал.1 т.4 и 5кметът на общината уведомява писмено Районна Дирекция за национален строителен контрол Враца с искане за незабавно спиране на строителните работи при условия и по ред, определени в закон.

**Чл. 61.** *(Изм. Решение № …/2024 г.)* (1) При нарушения по чл. 59 на юридическите лица и на едноличните търговци се налага имуществена санкция в размер от **1000** до **5000** лв./от 511,29 до 2556,46 €, а при нарушения по чл. 60 - в размер от **3000** до **8000** лв./от 1533,88 до 4090,34 €

(2) При повторно нарушение по чл. 59 имуществената санкция е в размер от **2000** до **7000** лв./от 1022,58 до 3579,04 €, а по чл. 60 - в размер от **4000** до **12 000** лв./от 2045,17 до 6135,50 €

(3) Работодателят е отговорен солидарно с работника или служителя за причинените от тях щети.

**Чл. 62**. (1)Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

(2) Актовете за установяване на административни нарушения по тази наредба се съставят от служители на Полицейски участък - Криводол, от оправомощени служители на общинската администрация и от кметовете на кметства на територията на Община Криводол. за нарушения по общинските пътища, и по молба на собственика – за частните пътища.

(3) Наказателни постановления се издават за общински и частни пътища от кмета на общината.

(4) Когато деянието съдържа признаци на престъпление, преписката се изпраща на

прокурора.

**Чл. 63.** (1) За нарушенията по чл. 59, ал.1 и чл. 60, ал.1 освен наложените санкции, нарушителят се задължава да отстрани последиците от нарушението в срока, определен в наказателното постановление.

(2) При неизпълнение на изискванията по ал.1 последиците се отстраняват от общината, за сметка на нарушителя. За вземането си от нарушителя администрацията може да поиска издаване на заповед за незабавно изпълнение по реда на чл. 418 от Гражданския процесуален кодекс въз основа на извлечение от счетоводните си книги.

(3) Стойността на извършените работи за отстраняване на последиците от нарушението се установява със счетоводни документи и/или извлечения от счетоводните книги.

(4) При извършване на дейности, определени от Закона за пътищата като специално ползване на пътищата без разрешение на собственика на пътя или на Община Криводол, както и при неплащане на дължимите такси, се налагат следните санкции:

1. при извършване на строителни работи без разрешение, едновременно с прилагането на ал. 1 и 2 и на чл. 62 собственикът или Община Криводол, със съдействието на органите на Министерството на вътрешните работи, прекъсва достъпа до обекта или демонтира изграденото рекламно или друго съоръжение в обхвата на пътя и ограничителната строителна линия;

2. в случаите на извършено строителство без разрешение, Община Криводол, прекъсва достъпа до обекта или демонтира съоръжението;

3. при забавяне плащането на дължимите годишни такси по чл. 18, ал. 3 и продължаващо извършване на разрешеното специално ползване на пътя, Община Криводол, отнема издаденото разрешение и за сметка на нарушителя прекъсва достъпа до обекта или демонтира съответното рекламно или друго съоръжение;

4. демонтираните рекламни и други съоръжения се съхраняват в областните пътни управления и ако в срок до един месец от демонтирането не бъдат потърсени или не бъдат уредени взаимоотношенията по реда на този закон, те стават собственост на агенцията.

(5) Демонтираните и съхранявани в областните пътни управления рекламни и други съоръжения, ако бъдат потърсени в срока по ал. 4, т. 4, се връщат на заинтересованото лице след заплащане на разходите за демонтаж и съхранение и след заплащане на предвидената санкция.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Специалното ползване на пътищата чрез превозване на тежки и извънгабаритни товари се извършва при условията и по реда на Наредба № 11 от 3 юли 2001 г. за движение на извънгабаритни и/или тежки пътни превозни средства.

**§ 2.** За неуредените въпроси в тази Наредба се прилагат разпоредбите на Закона за пътищата, Закона за устройство на територията и подзаконовите актове по тяхното прилагане.

**§ 3.** Наредбата се издава на основание чл. 23 от Закона за пътищата и е приета с Решение № 89/27.05.2016 г. на Общински съвет Криводол;изменена с Решение № 291 от 21.07.2017 г. на АС Враца; изменена с Решение № ../2024 г.

**§ 4.** (1) Измененията и допълненията в Наредбата, приети с Решение № …2024 г. на Общински съвет Криводол във връзка с § 6, ал. 1, т. 2 от Преходните и заключителни разпоредби на Закона за въвеждане на еврото в Република България (ЗВЕРБ), при прилагане предвидените в същия закон правила за превалутиране, влизат в сила от датата на въвеждане на еврото в Република България.

(2) Сумите се определят в български лева и в евро за период от време, който започва един месец след датата на влизане в сила на Решението за приемане на еврото и приключва 12 месеца след датата на въвеждане на еврото в Република България.

(3) След изтичане на срока по ал. 2, Наредбата продължава да се прилага в съответствие с предвидените в ЗВЕРБ правила за превалутиране.

**ПРИЛОЖЕНИЯ**

**Приложение № 1 към чл. 1, ал. 2**

**СПИСЪК**

**на общинските пътища І, ІІ и ІІІ категория**

|  |  |  |  |  |  |  |
| --- | --- | --- | --- | --- | --- | --- |
| **№** | **№ на пътя** | **наименование** | **Начален и краен км на територията на общината** | | **Дължина на пътя в метри** | **Източник на информацията за дължината** |
| **от км** | **до км** |
| 1 | VRC1035 | /II-13,Криводол-Борован/-Девене-Три кладенци-Граница общ.(Враца-Криводол)-Лесура-/III-1301/ | 6+400 | 7+900 | 1500 | по карти |
| 2 | VRC1065 | /VRC1067,Криводол-Бойчиновци/-Ракево-Баурене | 3+000  5+500 | 5+000  12+000 | 2000  6500 | по карти |
| 3 | VRC1067 | /III-101,Криводол-Бойчиновци/-Ракево-Добруша-Градешница-Граница общ.(Криводол-Бойчиновци)-Громшин-/III-101/ | 0+000 | 13+800 | 13800 | по карти |
| 4 | VRC2031 | /VRC1030,Бели извор-Власатица/-Граница общ.(Враца-Криводол)-Краводер-/III-1302/ | 4+400 | 8+200 | 3800 | по карти |
| 5 | VRC2066 | /III-1302/-Главаци-Ботуня | 13+950 | 16+080 | 2130 | по карти |
| 6 | VRC3068 | /II-13,Липен-Криводол/-Уровене | 0+000 | 1+400 | 1400 | по карти |
| 7 | VRC3069 | /III-1301,Галатин-Лесура/-Граница общ.(Криводол-Враца)-Три кладенци-/VRC1035/ | 2+900 | 4+650 | 1750 | по карти |
|  | **ОБЩО:** | | | | **32880 м** | |

**Приложение № 2 към чл. 1, ал. 2**

**СПИСЪК**

**на общинските пътища ІV категория**

|  |  |  |  |  |  |
| --- | --- | --- | --- | --- | --- |
| **№** | **наименование** | **Начален и краен км на територията на общината** | | **Дължина на пътя в метри** | **Източник на информацията за дължината** |
| **от км** | **до км** |
| 1 | с. Бели брег – с. Градешница | 10+200 | 12+700 | 2500 | по карти |
| 2 | /Бяла Слатина-Габаре/-Тлачене-Борован-Малорад-Фурен | 31+400 | 34+800 | 3400 | по карти |
|  | **ОБЩО:** | | | **7900 м** | |